
2013 M. LIETUVA PIRMININKAUS ES TARYBAI

2013 m. kovo 22 d. pranešimas VIR

ERK turėjo pastabų Nacionalinės reformų darbotvarkės projektui

Seimo Europos reikalų komitetas (ERK) posėdyje pritarė Nacionalinės struktūrinių reformų darbotvarkės (toliau – darbotvarkė) projektui, tačiau su išsakytomis pastabomis, daugiausia dėl nacionalinių ekonominių kiekybinių rodiklių ir žemės mokesčio. 

Posėdžio metu vykusioje diskusijoje komiteto nariai siūlė, kad darbotvarkėje pateikiami nacionaliniai ekonominiai kiekybiniai rodikliai būtų kuo tikslesni. Tuo pačiu išsakyta mintis, jog Lietuvos prioritetas –  išlikti disciplinuotai, siekiant makrofinansinių rodiklių, būtinų euro įvedimui 2015 m. 

Pozicijos atstovai taip pat siūlė iš dokumento projekto išbraukti paragrafą, kuriame nustatoma  nauja žemės mokesčio tvarka, įsigaliojusi nuo 2013 m., kadangi realiai ji nėra įgyvendinama. Pagal ją, savivaldybių tarybos nustatytose ribose nuo 0,01 proc. iki 4 proc. (vietoje taikyto fiksuoto 1,5 proc. tarifo) turi teisę nustatyti atitinkamoje savivaldybėje taikomus žemės mokesčio tarifus.

Darbotvarkė yra skirta Europos Sąjungos (ES) strategijos „Europa 2020“ įgyvendinimui. Lietuva Europos Komisijai (EK) šį dokumentą turėtų pateikti balandžio 15 d. EK jau buvo patvirtinusi Lietuvos darbotvarkę 2010 m. liepą, tačiau 2013 m. ji yra atnaujinama, atsižvelgiant į metinį ES ekonominės politikos koordinavimo ciklą – Europos semestrą. Planuodama naujas priemones, Lietuva įvertino Europos Komisijos pasiūlymus valstybėms narėms, pateiktus komunikate „2013 m. metinė augimo apžvalga“. 

Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121; el. p.: Morta.Vidunaite@lrs.lt). 

Europos reikalų komiteto biuro patarėja 

Danutė Budreikaitė, (tel. (8 5) 239 6727, mob. 8 620 90629; el. p.: Danute.Budreikaite@lrs.lt). 

